**ΕΝΔΕΙΚΤΙΚΕΣ ΑΠΑΝΤΗΣΕΙΣ & ΣΧΟΛΙΑ NEOΕΛΛΗΝΙΚΗΣ ΓΛΩΣΣΑΣ ΚΑΙ ΛΟΓΟΤΕΧΝΙΑΣ**

**ΘΕΜΑ Α.**

Α1.Ο συντάκτης θίγει το θέμα της διαχρονικής και κατάφωρης απαξίωσης του κοινωνικού ρόλου της γυναίκας, διαπιστώνοντας τον περιορισμό της στον ρόλο της μητρότητας. Η επικράτηση αυτού του στερεότυπου οδήγησε στην άνιση και βίαιη αντιμετώπιση των γυναικών, που θυματοποιήθηκαν σε ευρεία κλίμακα στην προσωπική και κοινωνική τους ζωή. Η κατάσταση αυτή εξακολουθεί ακόμα και σε κοινωνίες που έχουν κατοχυρώσει νομικά τα δικαιώματά τους. (60 λέξεις)

Σχόλιο:

Πολύ ενδιαφέρουσα η επιλογή του κειμένου: απαιτητικός λόγος από έναν σπουδαίο στοχαστή.

Το μικρό μέγεθος προοικονομεί το μέλλον των Πανελλαδικών Εξετάσεων με το νέο Πρόγραμμα Σπουδών.

Πιθανά προβλήματα: Η αξιοποίηση των παραδειγμάτων της §1 και η αναγνώριση των αντιθετικών αξόνων «χτες-σήμερα» και «αναπτυσσόμενος-αναπτυγμένος κόσμος».

Χωρίς προβλήματα η πύκνωση και η παράφραση,

**ΘΕΜΑ Β**

**Β1.**

1γ,2γ,3β,4β,5α

Σχόλιο:

Αναμενόμενη η διαφοροποίηση από την «καθιερωμένη» μορφή της διάζευξης (Σωστό-Λάθος)

Σαφείς και έξυπνα διατυπωμένες προτάσεις (ειδικά η 1 και η 3), χωρίς προβλήματα για τους μαθητές.

Αξιοπρόσεκτη η υψηλή μοριοδότηση της άσκησης, προφανώς για λόγους εξομάλυνσης των αποτελεσμάτων.

**Β2**

**Προφανώς**: βεβαιότητα, έμφαση στην διαφορετικότητα των δύο φύλων

**Όμως**: αντίθεση, αντιπαράθεση μεταξύ φύλου και ιδιότητας

Δηλαδή: επεξήγηση του όρου «άνθρωπος»

**Επειδή**: αιτιολόγηση της βίας που υφίστανται οι γυναίκες

**Ώστε**: συμπέρασμα σε σχέση με το αποτέλεσμα του δημοσίου διαλόγου για τη θυματοποίηση των γυναικών.

Σχόλιο:

Το επίρρημα «προφανώς» ίσως προκαλέσει μικρά προβλήματα στους μαθητές, αν και η ενδεικτική απάντηση της ΚΕΕ είναι ευρεία.

**B3.**

Στην προσπάθειά του να ευαισθητοποιήσει τον αναγνώστη για τις αδικίες σε βάρος των γυναικών, ο συντάκτης χρησιμοποιεί γλωσσικές επιλογές. Συγκεκριμένα, χρησιμοποιεί...

* **α΄ ενικό ρηματικό πρόσωπο («Ξέρω…δεν συγκινούν») :** ο συντάκτης επιλέγει σε πιο προσωπικό ύφος να εκφράσει με ρεαλισμό και αμεσότητα την διαπίστωσή του για την αναποτελεσματικότητα της καθιέρωσης ημερών μνήμης υπέρ των γυναικών.
* **προσωποποίηση των καθιερωμένων ημερών μνήμης («οι καθιερωμένες ημέρες μνήμης δεν συγκινούν») :** ο συντάκτης χρησιμοποιεί αυτό το σχήμα λόγου για να προσδώσει γλαφυρότητα και δραματικότητα στο ύφος του κειμένου τονίζοντας την αναποτελεσματικότητα της καθιέρωσης ημερών μνήμης υπέρ των γυναικών για την ευαισθητοποίηση του κοινού. Φανερώνει στον αναγνώστη ότι πρόκειται για συνήθεια υποκριτικού και περιορισμένου ενδιαφέροντος για τις γυναίκες.
* **α΄ πληθυντικό ρηματικό πρόσωπο («να αναλογιζόμαστε…να συμπονούμε…να προσπαθούμε, να οραματιζόμαστε»):** ο συντάκτης εναλλάσσει το α΄ ενικό ρηματικό πρόσωπο με το α΄πληθυντικό, ώστε να προσδώσει καθολικότητα στην παθητική αντίληψη απέναντι στο ζήτημα των παραβιάσεων των γυναικών. Παράλληλα, προσδίδει οικειότητα στο ύφος του εντάσσοντας τον εαυτό του στην ομάδα των ανθρώπων που υιοθετούν αυτήν τη μοιρολατρική στάση παθητικής αποδοχής των παραβιάσεων των δικαιωμάτων των γυναικών.
* **ο υπερθετικός βαθμός του επιθέτου («τη μεγαλύτερη») :** το απόλυτο υπερθετικό προσδίδει έμφαση και οδηγεί τον αναγνώστη να εστιάσει στην τεράστια αδικία που υφίσταται διαχρονικά το γυναικείο φύλο.
* **ο χαρακτηρισμός/επίθετο(«αμέτρητες»):** ο χαρακτηρισμός στο ουσιαστικό «παραβιάσεις» καθιστά το ύφος περιγραφικό και δραματικό ταυτόχρονα, αναδεικνύοντας στον αναγνώστη την διαχρονική και ευρείας κλίμακας παραβίαση των δικαιωμάτων των γυναικών.
* **μεταφορά («να οραματιζόμαστε δικαιοσύνη») :** η μεταφορά αποδίδει σε ύφος άμεσο και ειρωνικό τις φρούδες ελπίδες που υπάρχουν για την ουσιαστική κατοχύρωση των δικαιωμάτων των γυναικών.
* **το ασύνδετο σχήμα («δεν μπορεί παρά….θύματα»):** προσδίδει ρυθμό και γοργότητα στο ύφος του κειμένου ώστε να αποδοθεί ειρωνικά και με έμφαση η ενοχική στάση της κοινωνίας που τελικά αποδέχεται τις παραβιάσεις των δικαιωμάτων των γυναικών.

Σχόλιο:

Η Β3α είναι πολύ εύκολη άσκηση, αλλά πλέον έχει κουράσει…

Η Β3β χωρίς προβλήματα, χρειάζεται όμως αναλυτική απάντηση.

**ΘΕΜΑ Γ.**

Ο πρωταγωνιστής του κειμένου βρίσκεται σε μία κατάσταση συναισθηματικού αδιεξόδου. Όντας μέσα στο αυτοκίνητό του εκφράζει τις χειμαρρώδεις σκέψεις για την απώλεια της δουλειάς του αλλά και για την έλλειψη θάρρους να πει την σκληρή αυτή αλήθεια στη γυναίκα του. Αισθάνεται μεγάλη ντροπή για την κατάστασή του και φόβο για την αντίδρασή της. Η **πρωτοπρόσωπη αφήγηση** αποκαλύπτει ανάγλυφα την τραγικότητα ενός άντρα, ο οποίος κατατρύχεται από τα κοινωνικά στερεότυπα που τον θέλουν να είναι πάντα δυνατός, να ξεπερνάει κάθε εμπόδιο που του παρουσιάζεται, χωρίς ίχνος δισταγμού («κρύβομαι τρεις εβδομάδες τώρα»). Η – στα όρια της εμμονής - **επανάληψη** της φράσης «οι αληθινοί άντρες», «να φανώ άντρας» φανερώνει ακριβώς αυτήν την εσωτερική πάλη του ήρωα που συνθλίβεται από την κοινωνική πραγματικότητα και που δεν έχει την ψυχική δύναμη να αντιμετωπίσει. Ενδιαφέρον παρουσιάζει το **λογοπαίγνιο** που κάνει ο αφηγητής με το όνομα της γυναίκας του («να φανώ άντρας και να πω την αλήθεια στην Αντριάννα – μα είναι τώρα όνομα αυτό για γυναίκα;»). Το όνομα της γυναίκας του τού θυμίζει ακριβώς την έννοια της ανδρείας, έτσι όπως την έμαθε και την βιώνει ο ίδιος στη ζωή του. Είναι αυτή ακριβώς που τον συνθλίβει και τον εκμηδενίζει, γιατί δεν έχει την δύναμη να αντιμετωπίσει την απόλυση από την εργασία του, που αποτελεί την περηφάνεια και την τιμή για έναν άνδρα, σύμφωνα με την ίδια παράδοση της κοινωνίας.

Η αντίδραση του ήρωα είναι λογική και δικαιολογείται σε ένα πολύ μεγάλο βαθμό. Ο άντρας επωμίζεται , ακόμα και στη δική μας εποχή, το στερεότυπο που θέλει τον άντρα να φέρνει τα λεφτά στο σπίτι και να είναι αυτός ο βασικός του ρόλος τόσο απέναντι στην οικογένεια όσο και απέναντι στην κοινωνία.

Άλλοι δείκτες: **Ασύνδετο**, **εικόνα** με τις σταγόνες που πέφτουν με δύναμη στο παρ – μπριζ, οι **μεταφορές** («κρύβομαι», «κοντή μνήμη», «ψηλά ποδάρια»).

Σχόλιο:

Το λογοτεχνικό κείμενο κρίνεται κατανοητό και αρκετά εύληπτο στα βασικά του νοήματα. Πρόκειται για ένα απόσπασμα διηγήματος που παρουσιάζει πολύ γλαφυρά μια σκληρή πραγματικότητα της εποχής μας. Υπάρχουν αρκετοί κειμενικοί δείκτες πάνω στους οποίους μπορούν να βασιστούν τα παιδιά και να στηρίξουν την απάντησή τους.

**ΘΕΜΑ Δ**

α) Φαινόμενα παραβίασης δικαιωμάτων της γυναίκας:

Ιδιωτικός βίος

· οικογενειακή βία (σωματική, λεκτική, ψυχολογική)- γυναικοκτονία (Κείμενο 1)

· επιφόρτιση με δουλειές σπιτιού, πολλαπλός ρόλος γυναικών (μητέρα- εργαζόμενη-νοικοκυρά)

· υποτίμηση της γυναίκας από τον σύζυγο ως αποτέλεσμα της κυριαρχούσας στερεοτυπικής αντίληψης (απόκρυψη αλήθειας, αντιμετώπιση ως ευαίσθητου πλάσματος - ανίκανου να διαχειριστεί περιπτώσεις κρίσεων, συναισθηματική ανωριμότητα (Κείμενο 3)

Δημόσιος βίος

· Εργασιακός τομέας: σεξουαλική παρενόχληση, χαμηλότερη αμοιβή, ανεργία, εμπόδια στην επαγγελματική ανέλιξη, μη αναγνώριση των ικανοτήτων της

· Πολιτική: χαμηλότερο ποσοστό γυναικών ιδίως σε ηγετικές θέσεις

· Διαφήμιση (αντικείμενο ερωτικού πόθου, καταναλώτρια, έμφαση στην εξωτερική εμφάνιση- άτομο χαμηλότερης αντίληψης)

· Κοινωνία:, σεξιστικά σχόλια στην καθημερινότητα ως αποτέλεσμα των στερεοτυπικών αντιλήψεων, η ίδια η γυναίκα έχει θυματοποιήσει τον εαυτό της (νεοφεμινισμός) (ΚεΊμενο2)

Και στα δύο (δημόσιος/ιδιωτικός)

Διαδίκτυο :

· Επικριτικά σχόλια

· Παραβίαση ιδιωτικής ζωής κοινοποίηση προσωπικών πληροφοριών ενός ατόμου χωρίς συγκατάθεση (doxing), διαδικτυακή παρακολούθηση (online stalking)

· υποτιμητικά σχόλια για το σώμα ή την εμφάνιση (body shaming)

· αποστολή ανεπιθύμητων σεξουαλικών εικόνων (cyber flashing,), προσβολή γενετήσιας αξιοπρέπειας ( revenge porn)

· ανάρτηση προσβλητικών ή εχθρικών μηνυμάτων σε κοινωνικά δίκτυα ή φόρουμ (flaming)

β)

Ναι, διότι:

Είναι ιδεαλιστές, αποστασιοποιημένοι από στερεοτυπικές αντιλήψεις, υψηλό αίσθημα δικαιοσύνης, δημοκρατικοί, υψηλό μορφωτικό επίπεδο, ανοχή στη διαφορετικότητα

Με:

· διαμαρτυρία, καταγγελία μέσω social media περιστατικών παραβίασης των δικαιωμάτων των γυναικών

· αλληλοσεβασμό στην καθημερινότητα με αναγνώριση των διαφορών μεταξύ των φύλων

· αποδοκιμασία των στερεοτύπων

· συμμετοχή σε συλλαλητήρια, πορείες

· συμμετοχή σε οργανώσεις προστασίας ανθρωπίνων δικαιωμάτων

· συμμετοχή στα εκπαιδευτικά προγράμματα για την έμφυλη βία και την εξάλειψη των στερεοτύπων και των διακρίσεων γύρω από το φύλο

· οργάνωση και συμμετοχή πολιτιστικών εκδηλώσεων

Αν ο μαθητής απαντήσει αρνητικά μπορεί να στηριχθεί στα εξής επιχειρήματα:

· βαθιές οι στερεοτυπικές αντιλήψεις (Κείμενο 1) -> μη ανατροφή παιδιών με βάση την φυλετική ισότητα, βαθιές στερεοτυπικές αντιλήψεις και διακρίσεις στην κοινωνία

· δεν ακούγεται η φωνή των νέων που μπορεί να φέρει την αλλαγή, οι νέοι είναι λιγότεροι (υπογεννητικότητα), οι νέοι συμβιβάζονται.

· παιδεία τεχνοκρατική αντί για ανθρωπιστική

· ατομικισμός, ωφελιμισμός, αδιαφορία για την κοινωνία

Σχόλιο:

Το β΄ ζητούμενο είναι διατυπωμένο με τρόπο ώστε οι μαθητές να απαντήσουν θετικά ή αρνητικά. Ωστόσο, η προφανής απάντηση είναι η θετική, γεγονός που περιορίζει τον επιχειρηματολογικό του χαρακτήρα. Επίσης, οι μαθητές δεν μπορούν να αντλήσουν ικανοποιητικό υλικό από τα κείμενα αναφοράς ώστε να αναπτύξουν το θέμα, ειδικά στο β΄ ζητούμενο.